
A vasúti ágazat kettős felhasználású alkalmazásának lehetőségei Magyarországon

Kulcsszavak: Kombinált szállítmányozás; Magyar Honvédség; Rail Cargo Hungaria Zrt.; vasúti rendszer kettős hasznosítása
A dolgozat bemutatja a vasúti teherszállítás hatékonyabb jövőbeni fejlesztési és alkalmazási lehetőségeit. Mindezt a kettős hasznosítás elve, vagyis a polgári és katonai szektor összefogása mentén. Ez gazdasági modellként minden érintett számára hatékonyabbá teheti a feladatok ellátását. Az ágazatban a közelmúltban indult el ezen lehetőség újbóli felismerése, így kevés még az ilyen irányú kutatás Európában. Az elmúlt évek világszerte kialakuló katonai konfliktusai emelték az Európai Unió és a NATO éberségi szintjét. Ennek egyik központi eleme azonban éppen a katonai mobilitás. Az EU 2022-ben jelentős anyagi támogatással indította el erre irányuló programját.
A téma jelentősége és jövőbe mutató jellege kétség nélküli. Ezt mutatja a védelmi célok felértékelődése mellett napjaink gazdasági helyzete. A témakör a szállítási rendszerek hatékonyabbá tételére egyre gyakrabban merül fel. A polgári oldal szereplői a terhek megosztása és extra pénzügyi források igénybe vétele mellett javíthatják a hatékonyságot. A katonai oldal költségviselőként érvényesítheti magasabb szinten érdekeit, védelmi feladatait kiemelt ellátásával növelve Magyarország és a NATO katonai képességeit. Ráadásul a transzeurópai áruszállítás jelentős átalakítása fontos része az Európai Unió jövőbeni klímavédelmi céljainak. E nélkül a kontinens 2050-re kitűzött teljes klímasemlegessége nem elérhető.
A Szerző áttekinti a vasúti szakterület sajátosságait és vonatkozó szakirodalmi hátterét. Elemzi a vasúti szállítmányozási szektor jelenlegi helyzetét, fejlesztési folyamatait, kapacitásait és hiányosságait. A kutatás magába foglalta a vasúti ágazat érdekelt feleinek megkeresését, vagyis a katonai szállítási területet, a polgári vasúti árufuvarozást (Rail Cargo Hungaria Zrt.), a pályafenntartót (a Magyar Államvasutak Zrt.) és a hazai logisztikai szolgáltatókat érintő általános szervezetet (Magyarországi Logisztikai Szolgáltató Központok Szövetsége). Ily módon az érintettek szándékai, objektív és szubjektív meglátásai révén alaposabban megérthető a problémakör. A dolgozat nyílt jellegére tekintettel olyan információ, amely a katonai oldalt érintően „Nem nyilvános!” vagy minősített, míg polgári oldalon „Üzleti titok!” kategóriába esik, nem került feldolgozásra.
Fentiek alapján a Szerző javaslatot tesz a jövőben lehetséges műszaki (infrastrukturális) és humán fejlesztési irányokra. Ehhez megvizsgálja a várható megtérülési mutatókat és a kettős hasznosítás fejlesztési – üzemeltetési lehetőségeit. 



